A) INDICTIO CAPITULI GENERALISsacri Ordinis Cisterciensis anno Domini M. DC. LXI. in Cistercio celebrandi. Nos, frater Claudius Vaussin, abbas Cistercii, s. th. in Facultate Parisiensi doctor, Christianissimo Regi a sanctioribus Consiliis, et in supremo Ducatus Burgundiae Senatu primus Consiliarius natus, universi Cisterciensis Ordinis caput ac superior generalis, eiusdemque Capituli generalis plenaria fungentes potestate. Omnibus et singulis nobis in Christo charissimis confratribus Reverendis Abbatibus, Praesidibus Congregationum, Praelatis, Prioribus titularibus, Vicariis ac Procuratoribus generalibus, Syndicis provinciarum. Collegiorum Militiarumque Rectoribus Cisterciensis Ordinis nostri, in Imperio, Regnis, Ducatibus, Provinciis, Dominiis, et aliis quibuscumque christiani orbis locis consistentibus, salutem in Domino sempiternam. Quantum in religiosis Ordinibus utilitatis atque splendoris ex communibus Praelatorum comitiis oriatur, attendentes, ad monasticae disciplinae conservationem et omnimodae reformationis opus, semper existimavimus maximam inde vim sumi, cum Spiritus consilii inter plures habitare delectetur, et eorum executio facilior sit, quorum est conspirantibus omnium votis ordinatio stabilita. Quare generalium Capitulorum celebrationem sacrosancta oecumenicorum Conciliorum saepius auctoritas commendavit, et Cisterciensis Ordo noster ita semper in usu habuit, et cum ea natus et adultus videatur. Quae quidem aliquamdiu iniquitate temporum interrupta, a Nobis primis Generalatus nostri annis resumpta fuerat, non amplius intermittenda, nisi continuati bellorum motus obstitissent, quominus constituto termino haberetur. Verum eam nunc, toto fere christiano orbe per summum Dei beneficium feliciter hisce diebus in pace composito, non esse duximus differendam ; ideoque habita cum Reverendis admodum primis Coabbatibus nostris deliberatione matura, de eorumdem consilio et assensu proximum nostrum generale Capitulum in nostro Cistercio totius Ordinis capite, in Ducatu Burgundiae et Cabilonensi dioecesi, ad 16 mensis maii anni proximi 1661, feriam nempe secundam post quartam a Sancto Pascha dominicam, in qua *Cantate* ad introitum missae dici consuevit, praesentium serie indicimus, ibique celebrandum denuntiamus, convocamus, statuimus atque decernimus. Eapropter vos omnes et singulos paterno affectu rogamus et monemus, ac nihilominus vobis et cuilibet vestrum districte praecipiendo mandamus in virtute salutaris obedientiae, in vi quoque iuramenti, quod Nobis seu Ordini nostro praestitistis, necnon sub poenis in constitutione Benedicti Papae XII, a successoribus ipsius Summis Pontificibus confirmata, contentis, aliisque mulctis arbitrio Capituli generalis infligendis, quatinus legitimo infirmitatis cessante impedimento, ad Capitulum generale ibi celebrandum conveniatis intra eam diem ; ut ea ipsa die mane primam nostram sessionem habere valeamus. Quo in Capitulo de salute animarum nostrarum, de observatione sanctae regulae et Ordinis, de morum reformatione promovenda, de iuribus et immunitatibus nostris tuendis et conservandis, ac denique de multiplicibus negotiis et difficultatibus, quae nonnisi omnium nostrum sollicitudine, et generalis Capituli sedentis auctoritate dirimi possunt, vobiscum agere et tractare, Deo dante, intendimus. Volumus autem ut omnes personaliter comparentes per se, vel in eventum legitimi impedimenti, de quo tamen quilibet eidem Capitulo fidem faciet, per Vicarios generales aut Syndicos provinciarum, vel per procuratorem specialem de monasteriorum utriusque sexus sibi subditorum et commissorum tam in spiritualibus quam temporalibus, statu, regimine et administratione, non solum generaliter, sed etiam specialiter scripto idem Capitulum informare teneantur. Ne ulla vero ignorantiae causa praetendatur, *etc. ut in forma consueta ann.* 1651. Iniungimus insuper … *etc. ut supra*. Et quoniam praesentium … *etc. ut supra*. — Datum Cistercii, sub nostra subscriptione, nostri secretarii ordinarii chirographi, et maioris nostri sigilli appensione, die decima quinta mensis maii, anno Domini millesimo sexcentesimo sexagesimo. Fr. Claudius, abbas Cistercii generalis totius Ordinis Cisterciensis. Fr. Franciscus Destrechy, secretarius.  B) [REVOCATIO INDICTIONIS PRAECEDENTIS] Nos, frater Claudius Vaussin, abbas Cistercii, sacrae Theologiae in Facultate Parisiensi doctor, christianissimo Regi a sanctioribus consiliis, et in supremo Burgundiae senatu primus Consiliarius natus, universi Cisterciensis Ordinis caput ac superior generalis, eiusdemque Capituli generalis plenaria auctoritate fungentes, omnibus et singulis reverendis abbatibus, vicariis ac procuratoribus generalibus, syndicis provinciarum, ceterisque ad quos spectat monasteriorum Cisterciensis Ordinis nostri ubicumque constitutorum praepositis, salutem. Capitulum nostrum generale ad decimam sextam proxime futuri mensis Maii diem habendum indixeramus, ut vobiscum in nostro Cisterciensi archicoenobio iuxta statuta nostra et laudabilem consuetudinem de sacri Ordinis reformatione, eiusdemque ruinis reparandis, Deo consultationibus nostris praeeunte, decerneremus. Verum cum illorum negotiorum de quibus vos antehac fieri certiores curavimus, is modo status esse videatur, ut Apostolica denuo veniant auctoritate decidenda ; Nobisque propterea incumbat quamprimum Romam petere ; cogimur tempus agendi generalis illius Capituli prorogare. Cuius quidem dilationis licet aegre admodum consilium ceperimus, eo tamen utiliorem ipsam fore confidimus, quod solutis implicatissimarum difficultatum nodis quibus sacer Ordo noster involutus cernitur, magis expedita inerit huiusmodi Comitiis auctoritas ; atque Apostolicae resolutionis, pro qua iterum, in quantum opus fuerit, obtinenda, ipsi ad Sanctissimum D. N. supplices accedere constituimus, executioni poterit commodius provideri. Quapropter ab admodum Reverendorum quatuor primorum Coabbatum nostrorum consilio et assensu, praesentium tenore celebrationem dicti nostri generalis Capituli suspendimus donec aliter a nobis fuerit ordinatum, nostraeque Indictionis praefatae litteras de die novissimi mensis Maii decima quinta revocamus et revocatas declaramus, omnes et singulos, quos illae litterae comprehendunt, a quavis obligatione Cistercii statuta in eisdem litteris die comparendi, absolventes. Rogamus interea et vehementer hortamur in Domino omnes qui salvum cupiunt Ordinem nostrum, ut assiduis precibus et piis operibus Divinam ipsi misericordiam conciliare satagant, quatinus advocato supernae benedictionis ac protectionis auxilio eum praefata negotia sortiantur exitum, qui supremo numini sit placitus, et nobis omnibus salutaris. Quoniam vero praesentium originale ad singulos deferri nequit, volumus ut eius transumptis [transsumptis] a secretario nostro ordinario subscriptis et nostro sigillo munitis eadem fides quae ipsarum originali, valeat adhiberi. Datum Parisiis in nostro Sancti Bernardi collegio die prima mensis februarii anno Domini millesimo sexcentesimo sexagesimo primo, sub nostro manuali signo, secretarii nostri ordinarii chirographo, nostrique maioris sigilli appensione. Fr. Claudius abbas Cistercii generalis totius Ordinis Cisterciensis. F. Franciscus Destrechy, secretarius. (Locus sigilil [sigilli]) 